SA1202
Exported from Holy-Writings.com on 2026-06-20 - 1 clipping

雜阿含經 (一二〇二)

如是我聞。 一時佛住舍衞國祇樹給孤獨園。

時尸羅比丘尼住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。

時魔波旬作是念。 今沙門瞿曇住舍衞國祇樹給孤獨園。 尸羅比丘尼住舍衞國王園精舍比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受 我今當往爲作留難。 即化作年少容貎端正。往到尸羅比丘尼前。

而説偈言 衆生云何生 誰爲其作者 衆生何處起 去復至何所

尸羅比丘尼作是念。 此是何人欲恐怖我。 爲人爲非人。爲姦狡人。 作是思惟已即生知覺。 此是惡魔欲作留難。

即説偈言 汝謂有衆生 此則惡魔見 唯有空陰聚 無是衆生者 如和合衆材 世名之爲車 諸陰因縁合 假名爲衆生 其生則苦生 住亦即苦住 無餘法生苦 苦生苦自滅 捨一切愛苦 離一切闇冥 已證於寂滅 安住諸漏盡 已知汝惡魔 則自消滅去

時魔波旬作是念。 尸羅比丘尼已知我心。 内懷憂慼即沒不現
-- SA1202 — Taisho Tipitaka (CC0-1.0)